Terier putih Tanah Tinggi Barat

**Terier putih Tanah Tinggi Barat**, yang lazimnya dikenali dengan singkat sebagai ***westie***, ialah satu baka anjing Scotland dengan lapis bulu kasar putih distingtif dan lapis bulu bawah putih agak lembut. Ia merupakan terier bersaiz sederhana tetapi mempunyai tungkai lebih panjang daripada terier lain Scotland. Ia mempunyai lapis bulu ganda putih dengan helaian bulu yang memenuhi mukanya, lalu memberikan wajah bulat.

*Westie* adalah cerdas dan cepat belajar. Ia mudah bergaul dan baik dengan kanak-kanak, tetapi jarang mentoleransi kekasaran dan kadang-kadang lebih gemar bersendiri. Setelah dibiakbakakan untuk memburu rodensia kecil di ladang, ia merupakan baka bertenaga dan riuh dengan dorongan pemangsa tinggi dan, oleh itu, memerlukan senaman kerap sekitar sejam sehari. Baka modennya diturunkan daripada sebilangan program pembiakbakaan terier putih di Scotland sebelum abad ke-20. Edward Donald Malcolm, *Laird* Poltalloch ke-16, dikreditkan dengan penghasilan baka moden daripada terier Poltalloch beliau, tetapi tidak ingin dikenali sedemikian.

*Westie* ialah sepupu kepada *[[cairn terrier]]* dan berkaitan dengan baka lain seperti terier Roseneath (yang dibiakbakakan oleh George Campbell, *Duke* Argyll ke-8) dan terier Pittenweem (yang dibiakbakakan oleh Americ Edwin Flaxman). *Westie* diberi nama modennya buat kali pertama pada tahun 1908 dengan pengiktirafan oleh kelab-kelab kenel utama yang berlaku pada sekitar masa sama. Baka ini kekal sangat popular di United Kingdom dengan berbilang kemenangan dalam Crufts dan telah berada dalam kelompok tiga teratas antara semua baka di Amerika Syarikat sejak tahun 1960-an. Beberapa isu kesihatan spesifik baka dan tidak spesifik baka muncul pada *westie*, termasuk osteopati kraniomandibel, yang juga dipanggil "rahang *westie*" dan merupakan keadaan yang menyebabkan pertumbuhan lampau tulang pada rahang. Baka ini juga dapat menjadi terdedah terhadap kecelaruan kulit seperti keadaan spesifik baka, iaitu dermatosis hiperplasia.

## Penampilan

*Westie* lazimnya mempunyai mata cerah, terletak dalam-dalam, dan berbentuk badam yang berwarna gelap. Telinganya runcing dan tegak. *Westie* biasanya berukuran seberat  dengan purata ketinggian  pada paras kelasa. Tubuhnya patut lebih pendek daripada ketinggian anjing ini pada paras bahu.

*Westie* juga mempunyai hidung hitam, dada dalam, anggota berotot, dan rahang pendek dan rapat dengan gigitan "gunting" (taring bawah terkunci di hadapan taring atas, kacip atas terkunci di atas kacip bawah). Kakinya kelihatan sedikit keluar untuk memberinya cengkaman lebih baik berbanding dengan baka berkaki rata apabila memanjat di permukaan berbatu. Anak anjing muda mempunyai tanda-tanda merah jambu pada hidung dan tapak kaki yang perlahan-lahan menjadi hitam semakin ia menua. *Westie* juga mempunyai ekor pendek dan teguh.

*Westie* mempunyai lapis bulu luar kasar yang dapat tumbuh sehingga sepanjang  dan lapis bulu bawah lembut dan tebal. Bulunya memenuhi muka untuk memberikan penampilan bulat. Apabila anak anjing membesar menjadi dewasa, lapis bulu luar kasarnya biasanya ditanggalkan sama ada dengan "pelucutan tangan" (terutamanya untuk penunjukan anjing) atau sebaliknya pengguntingan. Kebanyakan *westie* berwarna putih metah, walaupun terdapat sesetengah variasi warna gandum cerah.

## Perangai

Perangai *westie* dapat sangat berbeza-beza, dengan sesetengah yang ramah terhadap kanak-kanak dan yang lain lebih suka menyendiri. Ia biasanya tidak bertolak ansur dengan pengendalian kasar, seperti kanak-kanak yang menarik telinga atau bulunya, dan dapat kerap menjadi posesif terhadap makanan dan mainan. Ini menjadikan pelatihan tetap dari usia muda amat penting. *Westie* dapat menjadi anjing pengawas bagus dan biasanya berdikari, pasti kendiri, dan yakin. Ia setia dan menjalin ikatan dengan pemiliknya tetapi kerap bergerak-gerak kerana memerlukan minimum sejam senaman harian. *Westie* sangat sosial dan merupakan yang paling ramah antara semua terier Scotland.

Sebagai baka tahan lasak, *westie* dapat menjadi degil dan menyebabkan isu dengan pelatihan, yang mungkin memerlukan agar pelatihannya diulang kaji sekali-sekala sepanjang hayatnya. Dengan dorongan pemangsa tipikal terier, ia cenderung untuk menjadi sangat berminat terhadap mainan, terutamanya bola kejar. Ia mengekalkan naluri "anjing bumi", seperti menjadi ingin tahu dan gemar menyiasat, serta naluri semula jadi untuk menyalak dan menggali lubang. *Westie* seri di tempat ke-47 (dengan anjing pemburu rusa Scotland) dalam buku tahun 1994 *[[The Intelligence of Dogs]]*, yang menyebutnya sebagai baka dengan "kecerdasan kerja/kepatuhan purata" dan menempatkannya hampir di tengah-tengah senarai.

## Kesihatan

Sebuah kajian Perancis tahun 2015 mendapati jangka hayat sebanyak 12.93 tahun sementara sebuah kajian British tahun 2024 pula mendapati jangka hayat sebanyak 13.4 tahun (purata 12.7 tahun untuk baka tulen dan 12 tahun untuk baka silang). Saiz perinduk tipikal ialah antara tiga dengan lima ekor anak anjing.

Baka ini cenderung terhadap keadaan yang terdapat pada banyak baka, seperti hernia abdomen. Osteopati kraniomandibel ialah penyakit yang paling lazim menjejaskan terier putih Tanah Tinggi Barat. Penyakit ini ialah keadaan resesif autosom, jadi anak anjing hanya dapat terjejas akibatnya jika kedua-dua induk merupakan pembawa gen cacat. Keadaan ini muncul merentasi banyak baka, termasuk beberapa jenis terier berbeza, serta baka lain yang tidak berkaitan seperti anjing besar Denmark. Ia biasanya muncul pada anjing di bawah umur satu tahun dan dapat menyebabkan masalah untuk anjing berkenaan untuk mengunyah atau menelan makanan. Pengujian radiografi dapat dijalankan untuk mendiagnosis keadaan ini, iaitu apabila tulang di sekeliling rahang menebal; sebagai tambahan, darah mungkin menunjukkan peningkatan paras kalsium dan paras enzim. Keadaan ini kerap berhenti berprogres semasa anjing berumur setahun dan dalam sesetengah kes dapat surut. Ini biasanya dirawat dengan ubat antiradang dan pemberian makanan lembut. Dalam sesetengah kes, penyuapan bertiub mungkin perlu.

Baka ini terdedah kepada kecelaruan kulit. Kira-kira satu perempat daripada *westie* yang ditinjau terjejas akibat dermatitis atopi, iaitu keadaan kulit alahan kronik boleh waris. Perkadaran lebih tinggi bagi jantan terjejas berbanding dengan betina. Keadaan kulit spesifik baka yang tidak lazim tetapi parah, iaitu dermatosis hiperplastik, mungkin menjejaskan terier putih Tanah Tinggi Barat pada sebarang usia. Anjing terjejas dapat menderitai hiperpigmentasi merah, likenifikasi, dan alopesia. Pada peringkat awal, keadaan ini dapat salah didiagnosis sebagai alahan atau bentuk kurang serius bagi dermatitis.

Masalah genetik terwaris yang wujud pada baka ini ialah leukodistrofi sel globoid. Ini tidak spesifik baka dan dapat muncul pada *cairn terrier* dan baka lain termasuk *[[beagle]]* dan anjing Pomerania. Ini ialah penyakit neurologi yang melibatkan anjing yang kekurangan enzim galaktosilseramidase. Gejala dapat terlihat semakin anak anjing berkembang dan dapat dikenal pasti pada usia 30 minggu. Anjing terjejas mengalami geletar, kelemahan otot, dan masalah untuk berjalan. Gejala perlahan-lahan meningkat sehingga kelumpuhan anggota tubuh mula berlaku. Oleh sebab ini merupakan keadaan keturunan, pemilik patut mengelakkan pembiakbakaan haiwan terjejas untuk membasminya daripada baka ini. Satu lagi keadaan genetik yang menjejaskan baka ialah "sindrom penggoncang anjing putih". Oleh sebab keadaan ini paling lazim terdapat pada *westie* dan anjing Malta, keadaan ini pada asalnya dianggap berkaitan dengan gen untuk lapis bulu putih, tetapi keadaan sama sejak itu telah ditemukan pada baka bukan putih lain termasuk terier Yorkshire dan *[[dachshund]]*. Keadaan ini biasanya berkembang selama satu hingga tiga hari, lalu mengakibatkan geletar kepala dan anggota tubuh, ataksia, dan hipermetria. Jantan dan betina terjejas dapat menjadi terjejas sepanjang tempoh masa berbeza, dengan gejala pada betina yang berlangsung antara empat dengan enam minggu, manakala jantan dapat menjadi terjejas sepanjang hayat.

Keadaan kurang lazim lain yang muncul pada baka ini termasuk asiduria hidroksiglutarik, iaitu apabila paras ternaik bagi asid alfa-hidroksiglutarik berada di dalam air kencing, plasma darah, dan bendalir spina anjing berkenaan. Ini dapat menyebabkan sawan, kekejangan otot, dan ataksia, tetapi lebih lazim ditemukan pada bulterier Staffordshire. Degenerasi sendi pinggul, yang dikenali sebagai sindrom Legg–Calvé–Perthes, juga berlaku pada baka ini. Walau bagaimanapun, peluang keadaan ini untuk berlaku adalah lebih tinggi pada sesetengah baka lain, seperti anjing gembala Australia dan pincer kerdil. Baka ini juga merupakan salah satu yang paling kurang berkemungkinan terjejas akibat tempurung lutut terkehel, iaitu apabila tempurung lutut tergelincir ke luar tempatnya. Baka ini cenderung terhadap dermatitis atopi.

Dermatosis hiperplasia pada terier putih Tanah Tinggi Barat, yang juga dikenali sebagai displasia epidermis atau secara percakapan sebagai sindrom *westie* armadilo, ialah keadaan kurang lazim yang khususnya dikenal pasti pada *westie*. Ini ialah penyakit dermatologi hiperplasia kronik parah yang serupa dengan dermatitis seborea dan seborea primer. Oleh sebab penyakit ini dikenal pasti hanya pada *westie* dan bukti penglibatan keluarga, penyakit ini dipercayai sebagai trait terwaris. Jangkitan *[[Malassezia]]* dikaitkan dengan permulaan atau peningkatan keparahan gejala. Gejala melibatkan dan tompok-tompok menyeluruh dan serius bagi alopesia, eritema, likenifikasi, hiperpigmentasi, bau busuk, otitis luaran, dan pruritus.

Sebuah kajian British tahun 2021 yang meneliti rekod klinikal mendapati kecenderungan terhadap hepatitis kronik dan kematian hepatosel, yang disebabkan sama ada oleh toksin atau kegagalan hati akut; berbanding dengan anjing lain, *westie* adalah 3.23 kali lebih berkemungkinan untuk menghidap hepatitis kronik dan 3.87 kali lebih berkemungkinan untuk menghidap kematian hepatosel. Penyakit simpanan tembaga, yang menjejaskan baka ini, dapat menyebabkan hepatitis kronik.

## Sejarah

Terier putih Scotland dicatatkan seawal zaman pemerintahan James VI dari Scotland, yang memerintah pada antara tahun 1567 dengan tahun 1625. Raja menitahkan agar sedozen terier putih ini diperoleh dari Argyll untuk dipersembahkan kepada Kerajaan Perancis sebagai hadiah. Anjing berwarna pasir dan *brindle* terlihat sebagai yang lebih tahan lasak daripada anjing berwarna lain dan anjing putih terlihat sebagai yang lemah. Pada pelbagai masa semasa kewujudan baka ini, ia telah dianggap sebagai cabang putih bagi kedua-dua baka terier Scotland dan *[[cairn terrier]]*.

Laporan tentang kapal dari Armada Sepanyol yang dikaramkan di pulau Skye pada tahun 1588 menunjukkan bahawa kapal itu membawa anjing putih Sepanyol, yang keturunannya dikekalkan berbeza daripada baka lain oleh Suku Donald, termasuk keluarga para penghulu. Keluarga lain di Skye memulihara kedua-dua anjing berwarna putih dan pasir. Sebuah keluarga sedemikian ialah Suku MacLeod dan ada laporan oleh keturunan mereka bahawa sekurang-kurangnya dua orang penghulu membela terier putih, termasuk "The Wicked Man" Norman MacLeod, dan cucu lelaki beliau Norman, yang menjadi penghulu selepas kematian beliau.

George Campbell, ''Duke'' Argyll ke-8, penghulu Suku Campbell, membiakbakakan baka terier putih Scotland yang dikenali sebagai "terier Roseneath". Satu lagi baka terier putih Scotland juga muncul pada ketika ini, dengan Dr. Americ Edwin Flaxman dari Fife yang mengembangkan susur galur "terier Pittenweem" beliau daripada seekor terier Scotland betina yang menghasilkan anak putih. Anjing ini seolah-olah menghasilkan anak anjing putih ini tanpa mengira bapa yang dengannya ia dibiakbakakan, dan selepas melemaskan lebih daripada 20 ekor anak ini, beliau membangkitkan teori bahawa ini ialah sifat purba terier Scotland yang mencuba untuk muncul semula. Beliau mendedikasikan program pembiakbakaan beliau semula untuk menghasilkan terier putih Scotland dengan tujuan untuk memulihkannya kepada kedudukan sama seperti baka berwarna gelap. Flaxman dikreditkan dengan kelas yang ditambahkan ke dalam pertunjukan anjing untuk terier putih Scotland menjelang penghujung abad ke-19.

Orang yang paling berkait rapat dengan perkembangan baka moden terier putih Tanah Tinggi Barat ialah Edward Donald Malcolm, *Laird* Poltalloch ke-16. Malcolm memilik terier yang digunakan untuk mengerjakan buruan; kisah yang diceritakan ialah bahawa seekor terier berwarna perang kemerah-merahan disalah anggap sebagai rubah dan ditembak. Ikutan itu, Malcolm membuat keputusan untuk mengembangkan baka terier putih, yang kemudian dikenali sebagai "terier Poltalloch". Generasi pertama terier Poltalloch mempunyai lapis bulu berwarna pasir dan telah membentuk telinga mencucuk yang merupakan trait yang dilihat kemudian pada baka moden. Tidak ada pengetahuan sama ada terier Poltalloch dan terier Pittenweem dibiakbakakan secara menyaling. Pada tahun 1903, Malcolm mengisytiharkan bahawa beliau tidak ingin dikenali sebagai pencipta baka ini dan bertegas agar baka terier putih beliau dinamai semula. Istilah "terier putih Tanah Tinggi Barat" pertama kali muncul dalam *Otters and Otter Hunting* karya L. C. R. Cameron, yang diterbitkan pada tahun 1908.

Kelab baka pertama didirikan pada tahun 1904; Niall Campbell, ''Duke'' Argyll ke-10, ialah presiden pertama persatuan itu. Kelab kedua kemudiannya didirikan, dengan ''Countess'' Aberdeen sebagai pengerusi. Edward Malcolm menggantikan *countess* sebagai pengerusi kedua kelab itu. Pengiktirafan The Kennel Club menyusul pada tahun 1907 dan baka ini muncul dalam Crufts buat kali pertama pada tahun sama. *Westie* telah diimport ke Amerika Syarikat pada tahun 1907–1908, apabila Robert Goelet mengimport Ch. Kiltie dan Ch. Rumpus Glenmohr. Pada mulanya, ia juga dikenali pada masa itu sebagai terier Roseneath dan Roseneath Terrier Club diiktiraf oleh American Kennel Club pada tahun 1908. Kelab itu telah dinamai semula pada tahun berikutnya kepada West Highland White Terrier Club of America. Baka ini meluangkan tempoh yang serta-merta menyusul sebagai baka "bergaya", setelah menjadi popular hampir serta-merta selepas ketibaannya di Amerika Syarikat. Pengiktirafan Canadian Kennel Club menyusul pada tahun 1909. Sehingga tahun 1924 di United Kingdom, pedigri *westie* diizinkan untuk mempunyai *[[cairn terrier]]* dan terier Scotland dalamnya. Menjelang kematian Malcolm pada tahun 1930, jenis stabil telah muncul dengan telinga menucuk, lapis bulu putih, dan belakang pendek.

Dalam pertunjukan pengakuran besar, baka ini telah sama-sama berjaya di kedua-dua belah Atlantik. Anggota pertama baka ini yang memenangi kejuaraan pertunjukan ialah Ch. Morvan pada tahun 1905, yang dimiliki oleh Colin Young. Anjing ini didaftarkan pada masa itu sebagai terier Scotland dan memenangi gelaran itu dalam pertunjukan Scottish Kennel Club pada usia tujuh bulan. Oleh sebab baka ini belum diiktiraf secara bebas, gelaran kejuaraan tidak dikekalkan apabila anjing ini didaftarkan semula sebagai terier putih Tanah Tinggi Barat. Kemenangan pertama dalam pertunjukan besar tiba dalam Pertunjukan Anjing Westminster Kennel Club pada tahun 1942 apabila Ch. Wolvey Pattern of Edgerstoune milik Constance Winant memenangi gelaran Best in Show. Gelaran sama diperoleh oleh Ch. Elfinbrook Simon milik Barbara Worcester pada tahun 1962. Masa 14 tahun lagi berlalu sebelum baka ini mendapat gelaran Best in Show pertamanya dalam Crufts, pertunjukan anjing besar di United Kingdom. Ch. Dianthus Buttons, yang dimiliki oleh Kath Newstead dan Dorothy Taylor, memperoleh gelaran itu untuk baka ini pada tahun 1976. Seekor *westie* juga memenangi Crufts pada tahun 1990 dengan gelaran Best in Show yang diberikan kepada Ch. Olac Moon Pilot milik Derek Tattersall dan pada tahun 2016 kepada Burneze Geordie Girl.

Kepopularan baka ini semasa awal abad ke-20 adalah sehingga anjing ini pernah ditukar dengan ratusan guinea. Setakat tahun 2010, *westie* ialah baka terier ketiga paling popular di United Kingdom, dengan 5,361 ekor anak anjing yang berdaftar dengan The Kennel Club. Walau bagaimanapun, ini ialah penurunan bilangan sejak tahun 2001, semasa ia merupakan baka terier paling popular, dengan 11,019 ekor anjing baharu yang berdaftar. Kedudukan baka ini di Amerika Syarikat adalah lebih stabil apabila ia kekal dalam sepertiga teratas daripada semua baka sejak sekitar tahun 1960. Ia dinilai sebagai yang ke-30 paling popular pada tahun 2001, berdasarkan pendaftaran dengan American Kennel Club, yang berubah-ubah sekitar lingkungan 30-an dalam dekad selepas itu, dengan kedudukan ke-34 pada 2010. Ia merupakan baka AKC ke-41 paling popular pada tahun 2024.

## Catatan

## Rujukan

### Kutipan

### Bibliografi
* 
* 
* 
* 

## Pautan luar
*